ແມ່ນ້ຳ ສາຍທີສອງ ລົ້ນຝັ່ງຂຶ້ນຖ້ວມ ໃນພາກເໜືອ ຍີ່ປຸ່ນ
ຍີ່ປຸ່ນ ປະສົບກັບຝົນຕົກໜັກ ໃນອາທິດນີ້ ຈາກລົມໄຕ້ຝຸ່ນ Etau ຊຶ່ງພາໃຫ້ມີຝົນຕົກ ຢູ່ໃນບາງເຂດ ຫຼາຍກວ່າ 60 ຊັງຕີແມັດ.
ແມ່ນ້ຳສາຍທີ 2 ໃນເຂດພາກເໜືອຂອງຍີ່ປຸ່ນ ທີ່ຖືກລົມພາຍຸ ໄຕ້ຝຸ່ນພັດເຂົ້າຖະຫຼົ່ມ ໄດ້ລົ້ນຝັ່ງຂຶ້ນຖ້ວມ ເຮັດໃຫ້ປະຊາຊົນ ຈຳນວນຫຼາຍໆສິບຄົນຕົກຄ້າງ ແລະເພີ້ມຄວາມກົດດັນຫຼາຍ ຂຶ້ນຕໍ່ເຈົ້າໜ້າທີ່ກູ້ໄພ ທີ່ຮັບມືກັບໄພນ້ຳຖ້ວມ ຮ້າຍແຮງສຸດ ຢູ່ ໃນຂົງເຂດ ໃນຮອບຫຼາຍໆທົດສະວັດ ແມ່ນ້ຳ Shibui ໄດ້ລົ້ນຝັ່ງຂຶ້ນຖ້ວມ ທົ່ງນາ ແລະ ເຮືອນຊານ ຂອງປະຊາຊົນ ໃນຕອນເຊົ້າຂອງວັນສຸກມື້ນີ້ຢູ່ໃນເຂດເມືອງ Osaki ທີ່ສອກຫລີກ ປະມານ 350 ຫຼັກກິໂລແມັດຫ່າງຈາກ ນະຄອນຫຼວງໂຕກຽວໄປທາງທິດເໜືອ ເຈົ້າໜ້າທີ່ເວົ້າວ່າ ມີ ຢ່າງໜ້ອຍ 40 ຄົນໄດ້ຕົກຄ້າງຢູ່ທີ່ນັ້ນ ພວກກູ້ໄພໄດ້ຮີບຮ້ອນພາກັນໄປຊ່ອຍເຫຼືອປະຊາຊົນຫຼາຍຮ້ອຍຄົນທີ່ຕົກຄ້າງຢູ່ໃນເມືອງ Joso ຊຶ່ງຕັ້ງຢູ່ໃນພາກເໜືອ ຂອງຍີ່ປຸ່ນຄືກັນ ບ່ອນທີ່ແມ່ນ້ຳ Kinugawa ລົ້ນຝັ່ງຂຶ້ນຖ້ວມ ໃນມື້ວານນີ້ ເຮັດໃຫ້ປະຊາຊົນຕ້ອງໄດ້ປີນຂຶ້ນໄປຢູ່ຕາມລະບຽບ ແລະຫຼັງຄາເຮືອນ ເພື່ອ ຊອກສະແຫວງຫາການຊ່ອຍເຫລືອ ເຮືອບິນເຮຣີຄອບເຕີ້ແລະເຮືອທະຫານໄດ້ຊ່ອຍປະຊາຊົນຫຼາຍສິບຄົນໃນຄືນແລ້ວນີ້ຈາກ ຫລັງຄາເຮືອນໃນເມືອງ Joso ເຈົ້າໜ້າທີ່ເວົ້າວ່າ ມີຢ່າງໜ້ອຍ 25 ຄົນຍັງຫາຍສາບສູນ ຍີ່ປຸ່ນໄດ້ປະເຊີນກັບຝົນຕົກໜັກໃນອາທິດນີ້ຈາກລົມໄຕ້ຝຸ່ນ Etau ຊຶ່ງຢູ່ໃນບາງເຂດມີຝົນ ຕົກໜັກຫລາຍກວ່າ 60 ຊັງຕີແມັດ ມາຮອດປັດຈຸບັນ ເຈົ້າໜ້າທີ່ກ່າວວ່າ ມີຜູ້ເສຍຊີວິດແລ້ວຍ້ອນນ້ຳຖ້ວມ 3 ຄົນຮວມທັງແມ່ ຍິງຄົນນຶ່ງ ອາຍຸ 63 ປີ ທີ່ໄດ້ຖືກດິນເຈື່ອນຊຸເອົາໄປ ທີ່ເມືອງ Kanuma ທີ່ຕັ້ງຢູ່ທາງເໜືອ ຂອງເມືອງ Joso ມີປະຊາຊົນຫຼາຍກວ່ານຶ່ງແສນຄົນ ໃນພາກຕາເວັນອອກສຽງເໜືອຂອງຍີ່ປຸ່ນຖືກສັ່ງໃຫ້ຍົກ ຍ້າຍໜີຈາກບ້ານເຮືອນຂອງພວກເຂົາເຈົ້າ ຍ້ອນລົມພາຍຸດັ່ງກ່າວ